**2001 წლის 11 სექტემბერი, როგორც კულტურული ტრავმა[[1]](#footnote-1)**

**ნილ სმელზერი**

კინემატოგრაფიული ინდუსტრიის ყველაზე ნიჭიერი სცენარისტისთვის მნიშვნელოვან კულტურულ ტრავმაზე სცენარის დაწერა რომ დაევალებინათ, შეუძლებელია ეს სცენარი უფრო მძაფრი ყოფილიყო, ვიდრე ის დრამა, რომელიც 2001 წლის 11 სექტემბერს განვითარდა. ცხრამეტი ტერორისტი - რომელთაგანაც წინასწარ ვერცერთის ამოცნობა და დაკავება ვერ მოხერხდა - სხვადასხვა აეროპორტში ოთხი კომერციული თვითმფრინავის ბორტზე ავიდა. მათ თვითმფრინავები გაიტაცეს და განადგურების და სასიკვდილო მისიის შესასრულებლად მიმართეს. ორი თვითმფრინავი ქვემო მანჰეტენზე მდებარე მსოფლიო სავაჭრო ცენტრის ცათამბჯენებს შეეჯახა, რამაც ორივე შენობის ნგრევა და რამდენიმე ათასი ადამიანის სიცოცხლის მოსპობა გამოიწვია. მესამე თვითმფრინავი პენტაგონის შენობას დაეჯახა ვაშინგტონში, დააზიანა მისი ერთი ნაწილი და დიდი მსხვერპლი გამოიწვია. მეოთხე თვითმფრინავის მისია - სავარაუდოდ, მგზავრთა გმირული საქციელის გამო - ბოლომდე ვერ შესრულდა. ის დასავლეთ პენსილვანიის გარეუბანში ჩამოვარდა. დაიღუპნენ მგზავრები, ეკიპაჟის წევრები და ტერორისტები, მაგრამ საბოლოო სამიზნეს არანაირი ზიანი არ მიადგა. მომხდარის შესახებ ამერიკის მთელმა მოსახლეობამ ნაციონალური ტელევიზიით თუ სხვა არხების საშუალებით შეიტყო. მოვლენა გაშუქდა ასევე მთელი მსოფლიოს მასშტაბით.

სიმბოლური დატვირთვის თვალსაზრისით, ჩვენს წარმოსახვით სცენარისტს შეუძლებელია ამოერჩია უკეთესი სამიზნეები - ამერიკის მიერ მართული გლობალური კაპიტალიზმის მთავარი სიმბოლო და ამერიკის სამხედრო უპირატესობის ყველაზე თვალსაჩინო გამოხატულება. ტერორისტული აქტები გახლდათ ანათემის არაჩვეულებრივი სიმბოლოები როგორც თავდასხმის დამგეგმავი ალ ქაიდას ტერორისტთა ჯგუფისთვის, ასევე მათი გულშემატკივარი მაყურებლისთვისაც. ამ სიმბოლოთა ღრმა მნიშვნელობა არ დაკარგულა. მათ თითქმის წმინდა სტატუსი შეიძინეს. სწორედ ამ სიმბოლურმა სტატუსმა ითამაშა არსებითი როლი მოვლენის როგორც ტრავმის ესოდენ მძაფრ აღქმაში.

ამერიკის მოსახლეობამ ეს მოვლენა მაშინვე შეაფასა როგორც თითქმის ყველაზე დიდი ტრავმა ერის ისტორიაში. შედარებები კეთდებოდა მეორე ისტორიულ ფაქტთან - თითქმის სამოცი წლის წინ იაპონელების მიერ პერლ ჰარბორის დაბომბვასთან. მაგრამ მოსახლეობის უმეტესობამ უარი განაცხადა, რომელიმე სხვა მოვლენისთვის შეედარებინა 11 სექტემბერი, მისი გამორჩეულად შოკისმომგვრელი, საშინელი და სწრაფი ეფექტის გამო. მომდევნო თვეების მანძილზე სახელმწიფო მოღვაწეები, ისტორიკოსები, პოლიტიკოსები და რიგითი მოქალაქეები გამოთქვამდნენ მოსაზრებას, რომ ქვეყანა აღარასოდეს იქნებოდა იგივე, რაც 11 სექტემბრამდე; ტრაგიკული მოვლენის გამოძახილი და მოწოდება - „ომი გამოვუცხადოთ ტერორიზმს!“ - აღარასოდეს ჩაცხრებოდა. სხვაგვარად რომ ვთქვათ, 11 სექტემბერი სრულიად შეესაბამება ალექსანდერის მიერ კულტურული ტრავმის განმარტებას: „როცა ჯგუფის წევრები თვლიან, რომ მათ განიცადეს საშინელი მოვლენის ზეგავლენა, რაც სამუდამოდ აღიბეჭდა მათ მეხსიერებაში და საფუძვლიანად შეცვალა მათი სამომავლო იდენტობა“. ის ასევე სრულად შეესატყვისება შტომპკას განმარტებას: „ტრავმა არის უცაბედი, ყოვლისმომცველი, ფუნდამენტური და მოულოდნელი“.

ზემოთქმულიდან გამომდინარე, 11 სექტემბრის მოვლენა, უდავოდ, კულტურულ ტრავმას წარმოადგენს.

**11 სექტემბრის ტრავმული კომპონენტები**

*შოკი, უნდობლობა, უიმედობა* - ამ გრძნობათა განსაკუთრებული სიმძაფრე. ეს ინტენსივობა გამოწვეული იყო მოულოდნელი თავდასხმით, მისი მასშტაბებით და დრამატიზმით.

*კოლექტივისთვის დამახასიათებელი სხვა მრავალი ემოციური რეაქცია, რომლებიც ვლინდება დიდი გასაჭირის დროს*: შიში, შფოთვა, ტერორი და დაშავებული ხალხის მცირე ჯგუფებში მენტალური აშლილობის შემთხვევები.

*ემოციურობის კუთხით უპრეცენდენტო - საყოველთაო წუხილი*, რომელმაც მთელი ერი მოიცვა. დარდი და განცდა მიმართული იყო არა მხოლოდ პენტაგონის და მსოფლიო სავაჭრო ცენტრის დაბომბვისას გარდაცვლილი უდანაშაულო ხალხისადმი, არამედ უფრო მეტად იმ პოლიციელებისა და მეხანძრეებისადმი, რომლებმაც სიცოცხლე გაწირეს სამაშველო ოპერაციების დროს. ამ წუხილს გამოხატავდა წერილები, რომლებიც განადიდებდნენ გმირებს - განსაკუთრებით, ნიუ იორკის სახანძრო განყოფილების პერსონალს. მათ და შეიარაღებული ძალების სხვა წარმომადგენლებს უსიტყვოდ მიანიჭეს ეროვნული გმირების სტატუსი. ეს თაყვანისცემა გვაფიქრებინებს, რომ ეს კულტურული ტრავმა თავისი გავლენით მხოლოდ ნეგატიური ხასიათისა არ იყო და მას, სხვა ტრავმული გამოცდილებებისგან განსხვავებით, სხვაგვარი ელფერი დაჰკრავდა:

*იმის განცდა, რომ ეს ტრავმა არასოდეს იქნება დავიწყებული,* რომ 2001 წელი ერთგვარი წყალგამყოფია და მსოფლიოს უნდა ჰქონდეს 11 სექტემბრამდე და 11 სექტემბრის შემდგომი პერიოდის რეალობა; არა მხოლოდ ის, რომ ეს შემთხვევა არასოდეს მიეცემა დავიწყებას, არამედ ისიც, რომ *ჩვენ ვერასოდეს შევძლებთ* ამას. დროთა განმავლობაში განცდის სიმძაფრე, ალბათ, ჩაცხრება, მაგრამ რთული დასაჯერებელია, რომ ეს სოციალური ფსიქოლოგია საუკუნეების მანძილზე არ აღიბეჭდება და მნიშვნელოვან გავლენას არ მოახდენს მომავლის ისტორიაზე.

*მოვლენაში შეტანილი კოლექტიური წვლილი -* ამაღლებული, წმიდათაწმიდა ხასიათის, მაგრამ არა რელიგიური კუთხით, არამედ იმის გაცნობიერებით, რომ ეს უმნიშვნელოვანესი მომენტია ერის ისტორიაში. შენობათა ნულოვანი სართულის კონსტრუქციაზე მიმაგრებული ასობით თანაგრძნობის წერილი, ქუდები, მაისურები და სხვა ატრიბუტები რელიკვიასავით არის და ეს ადგილი, თავისი სიმბოლური ნივთებითა და წარწერებით, აწ უკვე დანგრეულ ბერლინის კედელს მოგვაგონებს.

*მოვლენის კოლექტიური მოგონება*, რაც გამოიხატება ხსოვნისადმი მიძღვნილი წინასწარ დაგეგმილი ცერემონიებით, საჯარო იუბილეებით და მონუმენტების აღმართვით.

*მოვლენის ხსოვნისადმი მუდმივი საზოგადოებრივი ინტერესი*, პოლიტიკურად დაინტერესებული ჯგუფების დისკუსია იმის თაობაზე, თუ *როგორ* უნდა გავიხსენოთ ეს მოვლენა. ზოგი თვლიდა. რომ სრულად უნდა აღედგინათ მსოფლიო სავაჭრო ცენტრი - როგორც დავიწყების და მარადი ხსოვნის კომბინაცია. ქალაქის ორი მერის - რუდოლფ ჯულიანის და მაიკლ ბლუმბერგის მოწოდებები: ჯულიანის მხრიდან შემოთავაზებული იყო დიდებულ მონუმენტის პროექტი (ე.წ. ცამდე ატყორცნილი გიგანტური სინათლის სვეტი) და ამის საწინააღმდეგოდ - ბლუმბერგის უფრო თავმდაბლური, მოკრძალებული მონუმენტის პროექტი.

*მოსაზრება*, რომ ამერიკულმა იდენტობამ მოუშუშებელი ჭრილობა მიიღო - შესაძლოა, უფრო გამოფხიზლდა და გაძლიერდა („ამერიკა უკეთესი საცხოვრებელი ადგილია 11 სექტემბრის შემდეგ“), მაგრამ ფუნდამენტურად შეიცვალა და სამუდამოდ დაღდასმულია (იხ. Alexander; Giesen; Smelser).

**სოლიდარობა, ეროვნული მობილიზაცია, შურისძიება და ტრიუმფი**

საზოგადოებრივი უბედობის ჟამს საერთო სოლიდარობის გრძნობის მოზღვავება ხშირი მახასიათებელია. ხალხი კოლექტიურად ირაზმება მსხვერპლთა გადასარჩენად, ამხნევებს მაშველებს და ცდილობს დაკარგულის აღდგენას. ამ კუთხით, 11 სექტემბერი გამონაკლისი არ ყოფილა; გამოხმაურება ექსტრაორდინალური იყო. სოლიდარობის მძაფრი ტალღა არ გაცდენია თავდასხმის ტერიტორიებს (ნიუ იორკი და ვაშინგტონი), მაგრამ მან გამოძახილი მთელ ერში ჰპოვა. თანაგრძნობის გამოხატავდნენ დაზარალებული ქალაქების მიმართ („დღეს ჩვენ ყველანი ნიუ-იორკელები ვართ“).

მძაფრი პატრიოტული გრძნობები საზოგადოების სოლიდარობის შემადგენელი ნაწილი იყო. ყველგან გვხვდებოდა ამერიკის დროშა, მრავალი დამკვირვებელი აღნიშნავდა, რომ 2001 წლის ჰელოუინის დღესასწაულს ოქტომბერში, მადლიერების დღეს ნოემბერში და შობას დეკემბერში, თავისი სიმბოლიზმით და ეროვნული სულისკვეთებით, 4 ივლისის ელფერი დაჰკრავდა.

თავდამსხმელებზე შურისძიების და სამშობლოს უსაფრთხოების გაძლიერებისაკენ აღტკინებული მოწოდება სოლიდარობის განცდის კიდევ ერთი და მოსალოდნელი გამოხატულება იყო. ის მოიცავდა საზოგადოების მხრიდან მხარდაჭერას ისეთ ქმედებებზე, როგორიცაა სასწრაფო სამხედრო მობილიზაცია და შემდგომ თავდასხმა ავღანეთში თალიბანის რეჟიმზე, ალ ქაიდას ორგანიზაციის დასუსტება მათი წევრების მოკვლით და დაკავებით. მრავალმა მოქალაქემ გამოხატა სურვილი, თავისი წვლილი შეეტანა საერთო ეროვნულ საქმეში. ბევრი გამოეხმაურა ამ ძალისხმევას რეალური თუ სიმბოლური ხერხებით, მაგალითად, ფოსტით ფინანსური შემწეობის გაგზავნით იმ ოჯახთა ბავშვებისთვის, რომელთა წევრებიც დაიღუპნენ. მეცნიერული საზოგადოებები და საქველმოქმედო ფონდები ასევე ცდილობდნენ მონაწილეობა მიეღოთ საერთო საქმეში. მათ ექსპერტები და რესურსები მიმართეს სამშობლოს თავდაცვის გაძლიერების მცდელობისკენ და კვლევითი პროგრამების შექმნისკენ, რომლებშიც შეფასდებოდა და გაანალიზდებოდა მომავალი ტერორისტული თავდასხმის საფრთხეები.

შეიძლება ითქვას, რომ ამერიკელი ხალხის რეაქციას 11 სექტემბრის მოვლენებზე, მთლიანობაში, ძველმოდური ელფერი დაჰკრავდა: ერის და საზოგადოების ღირსების ხაზგასმა; პატრიოტული მოწოდებები; იმის შეგრძნება, რომ ჩვენ - საფრთხის ქვეშ მყოფი ამერიკელები - ისევ გავერთიანდით; სიამაყე ამერიკული ცხოვრების წესით, მისი ღირებულებებით, კულტურით და დემოკრატიით.

***ნაციონალიზმი და პატრიოტიზმი***

ამ მახასიათებლებმა თავისი კუთვნილი ადგილი დაიკავა უილიამსის ამერიკულ ფასეულობათა სიაში (Williams, 489-492). მართალია, ყველა თანამედროვე ერის თუ საერთოდ ყველა ერის ისტორიაში ვხვდებით ნაციონალიზმის გამოვლინებას, მაგრამ ეს გახლავთ ნაციონალიზმის და პატრიოტიზმის *ისეთი ტიპი*, რომელიც კრიზისზე რეაგირების კონტექსტში უნდა განვიხილოთ. ამ ცნებათა ამერიკული ინტერპრეტაცია გვთავაზობს წარმოდგენას, რომლის მიხედვითაც ამერიკელები და ამერიკული საზოგადოება, გარკვეულწილად, „რჩეულია“ და მორალურ უპირატესობას ფლობს სხვა ერებსა და ხალხებზე (Bellah 1975). ისინი ამაყობენ ამერიკული ინსტიტუტებით, განსაკუთრებით - პოლიტიკური დემოკრატიით, თავისუფლებით და კონსტიტუციური გარანტიებით, კანონის წინაშე მოქალაქეთა თანასწორობით და თანაბარი შესაძლებლობებით წარმატების მისაღწევად. ამასთან, ამერიკულ საზოგადოებაში მტკიცედ არის გაბატონებული აზრი იმის შესახებ, თუ რას ნიშნავს იყო „ამერიკელი“ ან „არაამერიკელი“ - არაკეთილსასურველი პერსპექტივა იმ ერებისთვის, ვინც ვერ წვდება ამერიკული ტრადიციების არსს.

ეს განსაკუთრებული ნაციონალურ-პატრიოტული გრძნობა, ისევე როგორც ამერიკული მორალიზმი, ის თვისებებია, რამაც გამორჩეული ელფერი შესძინა 11 სექტემბრის თავდასხმაზე ამერიკელი ხალხის რეაქციას. მათ სწამდათ, რომ მსოფლიოს მრავალი ხალხის თვალში ისინი სანიმუშო მაგალითი იყვნენ, მათ უსამართლოდ დაესხნენ თავს და ბუნებრივი იყო, რომ შეუპოვრად და აგრესიულად გაეცათ პასუხი თავდამსხმელებისთვის.

***გარკვეული თეორიული დაკვირვება***

ჩვენ უნდა გავიაზროთ, რომ თითოეული კულტურული ტრავმის ისტორია უნიკალურია. თუ ვუპასუხებთ შტომპკას დასმულ კითხვას - „ტრავმა ვისთვის?“ – 11 სექტემბრის შემთხვევაში მაშინვე ცხადი გახდა, რომ ეს იყო ტრავმა ყველასთვის, მთელი ერისთვის. მეორე აღსანიშნავი მომენტი ის არის, რომ არ იყო არსებითი განსხვავება მთავრობის ლიდერებსა და საზოგადოების წარმომადგენლებს, მედიასა და ხალხს შორის, რომლებიც მოვლენას ეროვნულ ტრაგედიად და ძალადობის აქტად აფასებდნენ. შესამჩნევია კონტრასტი ვიეტნამის ომთან შედარებით, რომლის შეფასებაც დასაწყისშივე განსხვავებული და მკვეთრად კონფლიქტური იყო.

ტრავმული მოვლენის მიმართ ასეთი ერთსულოვნების გამო, თითქმის არ იგრძნობოდა სოციალური დაყოფა. ყველა ჯგუფი გაერთიანდა ერის მხარდასაჭერად, ამერიკელი მუსლიმებიც კი უსიტყვო თანადგომას აცხადებდნენ და არ ამჟღავნებდნენ, თუ კრიტიკულად იყვნენ განწყობილნი. ქვეყანაც მთლიანობაში ტოლერანტული დარჩა მუსლიმი ამერიკელების მიმართ (მცირე ადგილობრივი ინციდენტების გამოკლებით), შესაძლოა, ეს ნაწილობრივ იმით იყო გამოწვეული, რომ მთავრობა და მედიაც ტოლერანტობას ქადაგებდნენ.

***ნეგატიური და პოზიტიური ასპექტების კომბინაცია***

საწყის ეტაპზე კულტურული ტრავმისთვის ნეგატიური ეფექტებია დამახასიათებელი. მეორე მხრივ, ტრავმულ მდგომარეობაში პოზიტიური ელემენტების პოვნა შეიძლება აღვიქვათ ტრავმის ნეგატიური ეფექტებისგან თავდაცვად ან მასთან გამკლავების საშუალებად.

კოლექტიური სოლიდარობა, კეთილგანწყობა სხვების მიმართ და საზეიმო ღონისძიებები 11 სექტემბრის შემდეგ შეუძლებელია მივაწეროთ შოკის, შიშის და უკმაყოფილებასთან გამკლავების სტრატეგიებს. პოზიტიური გამოძახილი ტრავმაზე რეაქციის შემადგენელი ნაწილი იყო, რომელიც უნდა აიხსნას ამერიკული კულტურისთვის დამახასიათებელი ფუნდამენტური ელემენტებით.

ზოგიერთი ტიპის ტრავმა საზეიმო აღნიშვნით იწყება და მხოლოდ გარკვეული დროის გასვლისა და „გაყოველდღიურების“, „ჩვეულებრივად“ ქცევის შემდეგ იძენს ნეგატიურ ელემენტებს. თვალსაზრისით, ორი ნიშანდობლივი მაგალითია 1989-1990 წლები - კომუნიზმის შემდგომი პერიოდი აღმოსავლეთ ევროპის ქვეყნებში - და დასავლეთ და აღმოსავლეთ გერმანიის გაერთიანება აქედან პირველის დახასიათება და ანალიზი შტომპკამ შემოგვთავაზა.

ზოგი ტრავმა იმდენად ნეგატიურია, რომ მეტად რთულია მოვლენის პოზიტიური ინტერპრეტაცია. ამის ნათელი მაგალითია ნაცისტური ჰოლოკოსტი, რომლის შესახებაც „პროგრესული ნარატივის“ (Alexander, თავი 4) შექმნის მრავალმა მცდელობამ და ტრავმასთან გამკლავების პოზიტიურმა ხერხებმა მარცხი განიცადა. ეს მოვლენა, თავისი შინაარსით, კვალავაც ნეგატიურ შუქში ხვევს გერმანიას და კაცობრიობას.

კულტურული ტრავმის მრავალი მაგალითის და, მათ შორის, 11 სექტემბრის განხილვისას ცხადი ხდება, რომ კითხვებს - ვინ არის მსხვერპლი და ვინ დამნაშავე? - ყოველთვის ცენტრალური ადგილი უჭირავს.

შეჯამების სახით უნდა ითქვას, რომ 11 სექტემბრის კატასტროფა ამბივალენტური შემთხვევაა - ერთდროულად შოკური და მომნუსხველი, დეპრესიული და გამამხნევებელი, გროტესკული და მშვენიერი. ეს, რასაკვირველია, იყო ტრავმა, მაგრამ ტრავმა მეტად იშვიათი ისტორიული მახასიათებლებით.

1. Neil J. Smelser. September 11, 1001, as Cultural Trauma. *Cultural Trauma and Collective Identity.* University of California Press, 2004, p. 264-282 (თარგმნა თამარ მურუსიძემ). [↑](#footnote-ref-1)